Yster slyp Yster-konferensie vir mans | Voelgoed
Yster slyp Yster-konferensie vir mans
Mans dra groot verantwoordelikhede en spanning lê 'n gees gou lam. Bederf jou man en seun met kaartjies vir die Yster slyp Yster-konferensie!
'n Mes word stomp as jy dit aanhoudend gebruik. Die skerp kant word rond en fyn barsies ontstaan. Natuurlik kan 'n mes nie vanself skerp word nie, dit moet gereeld geslyp word.
Mans word nie as mans van God gebore nie; hulle ontwikkel mettertyd hierdie eienskappe. 'n Man moet dus versigtig wees met wie hy gesels en die dinge waarmee hy homself besig hou, want die gesprekke wat hy elke dag het, slyp hom.
'n Man het mentors in sy lewe nodig
Klein seuntjies het verskillende helde, en hulle word gebore om op te kyk na iemand soos Superman of Spiderman. Hierdie helde word rolmodelle wat hulle leer hoe om op te tree en om op staan vir wat reg is.
Maar namate hulle grootword, verloor hulle die begeerte om helde te hê en om een te wees. 'n Man kry die verantwoordelikheid om sukses na te jaag en sy vrou en kinders te onderhou. Hy leer om die sterk een in die huis te wees en probleme alleen aan te durf, want hy dink om daaroor te praat is 'n vorm van swakheid.
'n Man word egter ook moeg, twyfel meer as wat jy dink en wens meer as een maal iemand kan hom net 'n bietjie leiding gee...
Mans kan baie by mentorskap baat. Dis nodig om 'n rolmodel te hê wat reeds die pad van die lewe met al sy slaggate gestap het. 'n Man se mentor is nie 'n bekende naam op televisie nie. Dis 'n man wat suksesvol is in sy oë. Dit kan selfs sy beste vriend wees.
'n Pa kan ook as mentor vir sy seun optree. As 'n pa wat alreeds die pad gestap het, is hy die perfekte leermeester, al is hy nie perfek nie!
Yster slyp yster: Hoe slyp mans mekaar?
'n Mens is gemaak vir vriendskap en kameraadskap. Dis ook belangrik om as Christen te groei. 'n Praktiese manier om dit te doen is om gelowige vriende te kies wat jou geestelik kan slyp en vorm.
Een rede waarom Christene geslyp moet word, is om hulle weerbaar te maak in die stryd teen sonde.
Mentors klop nie net 'n man op sy skouer wanneer hy iets goeds doen nie, maar hou hom ook aanspreeklik vir sy dade. So 'n persoon is toegewyd aan die man se groei en help hom om sy drome waar te maak. 'n Mentor het dus al die eienskappe wat jou man ook graag wil hê en dieselfde ambisies wat hy nog eendag wil bereik.
'n Opregte Christenvriend sal jou man "skerpmaak" in die areas waarin hy goed is. Byvoorbeeld, 'n vriend wat baie wysheid het, kan jou wyser maak. Iemand wat vol liefde is, kan jou leer om meer liefde uit te deel.
Yster slyp Yster daag mans en seuns uit om na vore te kom en op te staan vir hulle geloof; om hulle toe te rus om die mans te wees wat God beplan het. Insig, wysheid, humor en Bybelse waarhede word gebruik om die probleme waarmee alle mans worstel, aan te pak.
• Frans Cronjé (filmvervaardiger) kyk vanuit die Bybel en sy eie lewe na die dinge wat 'n man daagliks slyp: kollegas, sy vrou en kinders, vriende, ingewikkelde verhoudings en spanning oor werk.
• Wouter Snyman (sakeman) weet maar alte goed dat om te sorg die primêre taak van 'n man is. Ware rykdom lê egter daarin om besigheid op God se manier te doen.
• Jannie Putter (motiveringspreker) fokus op Dawid se eienskappe, soos sy nederigheid, getrouheid, gehoorsaamheid, ongehoorsaamheid en ook op sy berou.